מיקור חוץ של בדיקות תוכנה

מיקור חוץ של בדיקות תוכנה (באנגלית: Software testing outsourcing) הוא תהליך בו בדיקות התוכנה מתבצעות על ידי גורמים חיצוניים אשר אינם מעורבים ישירות בתהליך הפיתוח המאפשר לארגונים להתמקד בפעילויותיהם העיקריות.

בדיקות תוכנה הן שלב חיוני בתהליך פיתוח תוכנה. בעבר בדיקות תוכנה התמקדו בבעיות פונקציונליות. כיום גם נושאים לא פונקציונליים כגון תאימות דפדפנים, שימושיות ואבטחת מידע הם שיקולים חשובים בבדיקה ולכן קיים צורך בשינוי גישה בתחום זה.
השימוש במיקור חוץ של בדיקות תוכנה גובר באופן ניכר בשנים האחרונות משום שארגונים מעוניינים לבצע בדיקות מקיפות ומהימנות יותר מבלי לבזבז על כך משאבים נוספים. 
למיקור חוץ של בדיקות תוכנה יש שני מאפיינים עיקריים - המיקום ומסגרת התפקיד של קבוצת מיקור החוץ.
שמאל|ממוזער|450px|גודל השוק העולמי של שירותי מיקור חוץ בשנים 2011-2000 (במיליארדי דולרים אמריקאים) על פי  Information Services Group; TPI.

 מאפייני מיקור חוץ של בדיקות תוכנה 
שמאל|ממוזער|250px|סכמת האינטראקציה בין המפתחים לצוות הבדיקות במיקור חוץ של בדיקות תוכנה.

 מיקום 
מיקור חוץ של בדיקות תוכנה מתאפיין במיקום שבו יושבת קבוצת מיקור החוץ. קיימים שלושה סוגי מיקומים:
 מקומי: קבוצת מיקור החוץ נמצאת פיזית בתוך הארגון אך לא שייכת ישירות אליו.
 חיצוני קרוב (inshore): קבוצת מיקור החוץ נמצאת באותה מדינה אך לא בתוך הארגון.
 חיצוני מרוחק (offshore): קבוצת מיקור החוץ נמצאת במדינה זרה מרוחקת.

 תפקיד 
מיקור חוץ של בדיקות תוכנה מתאפיין באופי התפקיד של קבוצת מיקור החוץ. קיימים שני סוגי תפקידים:
 ביצוע בדיקות בלבד (Execution only).
 תכנון וביצוע הבדיקות (Design and Execution).

 שלבי מיקור חוץ של בדיקות תוכנה 

מיקור החוץ של בדיקות התוכנה מתבצע בחמישה שלבים:
 שלב ראשון: בשלב הראשון מתבצעת בדיקה מקיפה אשר מטרתה לוודא כי הארגון אכן יכול להפיק תועלת ממיקור חוץ של בדיקות התוכנה.
 שלב שני: סקירת הדרכים השונות למיקור חוץ והתייעצות עם מומחים על מנת למצוא את החלופה הזולה והיעילה ביותר.
 שלב שלישי: בחירת השותף המתאים ביותר על ידי שליחת הצעות עסקיות ובקשה להצעות (request for proposal).
 שלב רביעי: שלב המעבר הכולל הכנת מסמכים וחוזים, הכרת השותף העסקי החדש והגדרת אופן חלוקת העבודה.
 שלב חמישי: מימוש תהליך העבודה כפי שתוכנן בשלבים הקודמים.

 היתרונות במיקור חוץ של בדיקות תוכנה 
שמאל|ממוזער|350px|היתרונות והחסרונות של מיקור חוץ עבור הספק ועבור מזמין השרות: חץ ירוק מציין יתרונות וחץ אדום מציין חסרונות. כל חץ רלוונטי לגורם שעליו הוא מצביע.
למיקור חוץ של בדיקות תוכנה ישנם יתרונות במספר תחומים:

 חיסכון במשאבי הארגון 
 הצורך בבדיקות תוכנה עולה ויורד באופן קיצוני במהלך השנה. כאשר הצורך בבדיקות תוכנה יורד אין תועלת בהחזקת צוות בדיקות. ניתן לשכור צוות בדיקות חיצוני לתקופות זמן מוגבלות וכך למנוע החזקת כוח אדם מיותר.
 גודלו של צוות הבדיקות החיצוני משתנה בהתאם לצורכי הארגון, בניגוד לצוות בדיקות פנים-ארגוני שלרוב קבוע ועל כן עשוי לגרום להחזקת כוח אדם מיותר בארגון.
 בעזרת מיקור חוץ של בדיקות תוכנה ניתן להקצות יותר כוח אדם פנים-ארגוני לפיתוח.

 שיפור תהליך בדיקות התוכנה 
 לחברות המתמחות בבדיקות תוכנה יש אפשרות לבצע בדיקות נרחבות יותר מאלו שהארגון מבצע בעצמו. מאפיין זה מאפשר לבצע בדיקות אל מול מגוון של מערכות הפעלה (operating systems), דפדפנים וחומרה (computer hardware).
 ישנן בעיות שקשה לאתר כאשר מעורבים בתהליך הפיתוח: מיקור חוץ של בדיקות תוכנה מאפשר לבצע בדיקות מנקודת מבט נוספת.

 שיפור באיכות המוצר 
 מיקור חוץ של בדיקות תוכנה משפר את אמינות המוצר בזכות ביצוע בדיקות נרחבות יותר, וכן מפני שהערכת המוצר נעשית על ידי גורם חיצוני אובייקטיבי.
 בעזרת מיקור חוץ של בדיקות תוכנה ניתן לקצר את זמן ההגעה ללקוח (Time to market) משום שבדיקות התוכנה מתבצעות במקביל לפיתוח ולתיקון הבעיות.
 מיקור חוץ של בדיקות תוכנה מאפשר לפנות זמן לעיצוב פתרונות טובים יותר.

 שיפור יכולות הארגון 
 מיקור חוץ של בדיקות תוכנה מסייע למיקסום היכולות של עובדי הארגון משום שהוא מאפשר לכל עובד להתמקד בביצוע המטלות שהוא טוב בהן - מפתח תוכנה יתמקד בפיתוח.
 הארגון יכול ללמוד מצוות הבדיקות החיצוני טכניקות שונות וכך לשפר את יכולות הבדיקה של הארגון עצמו.

 הפחתת עלויות 
 הפחתה בעלויות ניהוליות - אין צורך להעסיק ולהכשיר צוות של בודקי תוכנה.
 מיקור חוץ למדינות זרות שבהן עלויות התשתית ושכר כוח האדם זולים יותר מאפשר חיסכון משמעותי לארגון.

 החסרונות במיקור חוץ של בדיקות תוכנה 
 החיסרון הגדול ביותר במיקור חוץ של בדיקות תוכנה הוא הבדלי התרבות בין המדינות. הבדלי תרבות אלו עלולים ליצור בעיות עקב חוסר הבנה של מאפיינים חברתיים. כאשר ממשק המשתמש (user interface) הוא בעברית, למשל, קשה יהיה להשתמש במיקור חוץ במדינה שמחוץ לישראל. 
 צוות הבדיקות נחשף למידע רב של הארגון.
 לא ניתן להבטיח כי צוות הבדיקות יהיה איכותי ומיומן, יש לבחור אותו בקפידה. 
 עמידה בזמנים ואיכות המוצר אינם תלויים רק בארגון, אלא גם בביצועים של צוות הבדיקות.
 במידה וקבוצת מיקור החוץ יושבת מחוץ לארגון, התקשורת בינה לבין המפתחים לא תמיד נעשית בתנאים נוחים.
 שלב העברת הבדיקות למיקור חוץ, הכולל הסבר על המערכת, ושלב הטמעת התוצרים המתקבלים מקבוצת מיקור החוץ עשויים להימשך מעבר לזמן שהוקצב לפרויקט.
 עלות החלפת הספק לרוב אינה מחושבת כחלק מהוצאות הפרויקט.
 במערכות בהן יש מרכיב משמעותי של ידע מקצועי, כדוגמת מערכות בנקאיות, קשה מאוד להעביר לספק את הידע הנדרש לצורך בדיקה מלאה.
 עובד חברת מיקור החוץ לעולם לא ירגיש שייך לארגון בו הוא עובד. עובד מיקור החוץ בדרך כלל יהיה בתנאי שכר ירודים מאשר אם היה עובד חברה

 עשר המדינות האטרקטיביות ביותר למיקור חוץ 
שמאל|ממוזער|445px|עשר המדינות האטרקטיביות ביותר למיקור חוץ לשנת 2011 על פי הסקר The A.T. Kearney Global Services Location IndexTM. הציון משוקלל באופן הבא: 40% אטרקטיביות פיננסית בדירוג 4-0, 30% כישורים וזמינות כוח אדם בדירוג 3-0, ו-30% סביבה עסקית בדירוג 3-0.
על פי הסקר 
 The A.T. Kearney Global Services Location IndexTM שנערך ב-2011, עשר המדינות האטרקטיביות ביותר למיקור חוץ הן:
 הודו
 סין
 מלזיה
 מצריים
 אינדונזיה
 מקסיקו
 תאילנד
 וייטנאם
 פיליפינים
 צ'ילה

 הסיבות הנפוצות ביותר למיקור חוץ 
בשנת 2012, הסיבות הנפוצות ביותר לכך שארגונים נוקטים במיקור חוץ
על פי האתר
 statistic brain הן:
 הפחתת עלויות.
 גישה לטכנולוגיות מידע (information technologies) שאינן נגישות בתוך הארגון.
 שחרור משאבים פנים - ארגוניים.
 התמקדות בעסקים ובקשרי לקוחות.
 ארגון מחדש של החברה.
 זירוז הפרויקט.
 גישה ליכולות ניהול חדשות.
 הפחתת זמן ההגעה ללקוח.

 ראו גם 
 מיקור חוץ של טכנולוגיות מידע

 קישורים חיצוניים 
 Outsourcing test process

 The Benefits of Outsourced Testing

 Outsourced Testing – Friend or Foe

 Outsource Testing by Parul Gupta and Tripti Sharma

הערות שוליים

קטגוריה:בדיקות תוכנה
קטגוריה:מיקור חוץ